**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2021. november 29-én tartandó rendes képviselő-testületi ülésére**

Az előterjesztés tárgya: **A közművelődésről szóló önkormányzati rendelet megalkotása**

Melléklet: -

Az előterjesztés előadója: Dr. Kórik Zsuzsanna jegyző

Az előterjesztést készítette: Gazdagné dr. Tóth Marianna önkormányzati és jogi osztályvezető

Az előterjesztés ügyiratszáma: TPH/…………………../2021.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz. 4. melléklet 1.30. pont |
| Szociális és Humán Bizottság | Szmsz 5. melléklet 1.9. pont |

Az ülésre meghívni javasolt szervek, személyek:

|  |  |  |
| --- | --- | --- |
| Kulcsár Lászlóné | EKIK intézményvezető | vktiszavasvari@gmail.com |
|  |  |  |

Egyéb megjegyzés:

……………………………………………………………………………………………………………………………………………………………………………………………………

Tiszavasvári, 2021. november 18.

**Gazdagné dr. Tóth Marianna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**ELŐTERJESZTÉS**

**- a Képviselő-testülethez -**

**A közművelődésről szóló rendelet megalkotása**

**Tisztelt Képviselő-testület!**

Tiszavasvári Város Önkormányzata Képviselő-testülete 24/2007. (IX.27.) rendeletével alkotta meg a közművelődésről szóló rendeletét.

A muzeális intézményekről, a nyilvános könyvtári ellátásokról és a közművelődésről szóló 1997. évi CXL törvény (továbbiakban: Kultv.) módosításaira tekintettel indokolt felülvizsgálni a közművelődésről szóló rendeletet.

A Kultv. 73.§ (1) és (2) bekezdései értelmében a **közművelődéshez való jog gyakorlása közérdek, a közművelődési tevékenység támogatása közcél, a közművelődés feltételeinek biztosítása alapvetően az állam és a helyi önkormányzatok feladata**.

A Kultv. 76.§ (1) bekezdése értelmében **a települési önkormányzat kötelező feladata a helyi közművelődési tevékenység támogatása.** A Kultv. felsorolja az alapszolgáltatásokat, melyeket az adott település lakosságszáma és típusa szerint differenciál.

A Kultv. 76.§ (2) bekezdése alapján: „A települési önkormányzat az (1) bekezdésben meghatározott feladatát a (3) bekezdés szerinti közművelődési alapszolgáltatások - a települési önkormányzat eltérő adottságaira figyelemmel történő - megszervezése, a 80. §-ban meghatározott pénzügyi támogatás biztosítása, valamint a közművelődés 82-83. §-ban szabályozott helyi lakossági képviseletének biztosítása révén (a továbbiakban együtt: közművelődési feladatok) látja el.”

„76.§ (3) **A közművelődési alapszolgáltatások:**

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) a közösségi és társadalmi részvétel fejlesztése,

c) az egész életre kiterjedő tanulás feltételeinek biztosítása,

d) a hagyományos közösségi kulturális értékek átörökítése feltételeinek biztosítása,

e) az amatőr alkotó- és előadó-művészeti tevékenység feltételeinek biztosítása,

f) a tehetséggondozás- és -fejlesztés feltételeinek biztosítása, valamint

g) a kulturális alapú gazdaságfejlesztés.

(4) **Minden települési önkormányzat kötelező feladata a (3) bekezdés *a)* pontja szerinti közművelődési alapszolgáltatás megszervezése. Ennek keretében**

**a) a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,**

**b) a művelődő közösség számára bemutatkozási lehetőségeket teremt,**

**c) fórumot szervez – ha az adott településen működik – a Közművelődési Kerekasztal bevonásával, a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat**.”

„ 76.§ (6) **Az 5000 fő lakosságszám feletti települési önkormányzat** – a (7) bekezdésben foglaltak kivételével – a (4) bekezdésben foglaltakon túl a **(3) bekezdés *b)–g)* pontjai szerinti közművelődési alapszolgáltatásokból legalább kettő további közművelődési alapszolgáltatást szervez meg.”**

**Kultv. 80.§: „** A települési önkormányzat a közművelődési rendeletében rögzített feladatai vagy egyéb feladatok ellátására pénzügyi támogatásban részesítheti a közművelődési célú tevékenységet folytatókat. E támogatás nem veszélyeztetheti a közművelődési rendeletben rögzített feladatok megvalósítását.”

A Kultv. az alábbi rendelkezéseket tartalmazza a rendelet megalkotására, annak tartalmára vonatkozóan:

**„83/A. §** (1) A települési önkormányzat a helyi társadalom művelődési érdekeinek és kulturális szükségleteinek figyelembevételével, e törvény és a helyi lehetőségek, sajátosságok alapján – a Közművelődési Kerekasztallal és a települési nemzetiségi önkormányzattal való egyeztetést követően – rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét.

(2) A települési önkormányzat a közművelődési rendeletét a – Közművelődési Kerekasztallal és a települési nemzetiségi önkormányzattal való egyeztetés keretében – legalább ötévente felülvizsgálja.

(3) A közművelődési rendeletet az önkormányzat a közösségi színtérben vagy a közművelődési intézményben közzéteszi.”

A Kultv. Közművelődési Kerekasztallal és nemzetiségi önkormányzattal való egyeztetést ír elő a rendeletalkotással kapcsolatban. A roma és ruszin nemzetiségi önkormányzattal való egyeztetés eredményéről a testületi ülésen adok tájékoztatást.

**Közművelődési Kerekasztal létrehozása nem kötelező egy településen, csupán lehetőség**. A Kerekasztalt azok a közművelődési célú egyesületek hozhatják létre, melyeknek bejegyzett székhelye az adott település, s amelynek legfelsőbb szerve írásos határozatban jelzi ez irányú szándékát. **Közművelődési Kerekasztal** **nem működik a településen, ezért a velük való egyeztetés nem releváns.**

A Kultv. értelmében a rendelet kötelező tartalmi elemei:

* alapszolgáltatások körének meghatározása,
* feladatellátás formája, módja, mértéke,
* feladatellátás szervezeti keretei,
* közművelődési tevékenységet végző szervezetek pénzügyi támogatásának módja és mértéke

A jogalkotásról szóló 2010. évi CXXX tv. (Továbbiakban: Jat.) meghatározza a rendelet alkotás szempontjait, többek között azt, hogy az önkormányzati rendelet nem ismételheti meg magasabb szintű jogszabály rendelkezéseit.

***Jat. „3. §*** *Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű.* ***A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes****.”*

Önkormányzatunk a Kultv. 76.§ -ában meghatározott valamennyi közművelődési alapszolgáltatást ellátja. Erre merev hivatkozás történik a rendeletben.

A feladatellátás szervezeti kerete az Egyesített Közművelődési Intézmény és Könyvtár költségvetési szerven keresztül valósul meg, mely nem önállóan gazdálkodó intézmény.

**A Kultv. 79. §** (1) bekezdése értelmében: „A települési önkormányzat a közművelődési rendeletében meghatározott közművelődési feladatok megvalósítására az e törvény követelményeinek megfelelő jogi vagy természetes személlyel - a Közművelődési Kerekasztallal való egyeztetést követően - közművelődési megállapodást köthet.”

Tekintettel arra, hogy a közművelődési alapszolgáltatások önkormányzati intézményen keresztül kerülnek ellátásra közművelődési megállapodás nem kerül megkötésre más jogi vagy természetes személlyel.

A rendelet tartalmazza továbbá a közművelődési alapszolgáltatások finanszírozását, melyek az alábbiak: saját bevétel, a központi költségvetésből származó állami hozzájárulás, a központi költségvetési forrásból pályázati úton elnyerhető támogatások, egyéb pályázati források.

Az önkormányzat a fenntartásában működő közművelődési intézmény költségvetésében biztosítja

a) az intézmény üzemeltetésének, az épületek állagmegőrzésének, műszaki és technikai korszerűsítésnek költségeit a mindenkori kölségvetésben biztosítható kereteken belül,

b) az alaptevékenysége ellátáshoz jogszabály alapján meghatározott létszám és ahhoz szükséges munkabérek fedezetét,

c) a közművelődési alapszolgáltatások fedezetét.

Az új rendelet hatálybalépésével a közművelődésről szóló jelenleg hatályos 24/2007. (IX.27.) önkormányzati rendelet hatályon kívül helyezésre kerül.

**Tisztelt Képviselő-testület!**

A jogalkotásról szóló **2010. évi CXXX. tv.** 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**Fentiek alapján a rendeletalkotás várható következményeiről – az előzetes hatásvizsgálat tükrében – az alábbi tájékoztatást adom:**

Társadalmi, gazdasági, költségvetési hatásai: A rendelet-tervezetnek nincs társadalmi, gazdasági hatása.

**Környezeti és egészségi következményei**: A rendelet-tervezetnek nincs környezeti és egészségi hatása.

**Adminisztratív terheket befolyásoló hatásai**: A rendelet-tervezetnek nincs adminisztratív terheket befolyásoló hatása.

**A jogszabály megalkotásának szükségessége:** A muzeális intézményekről, a nyilvános könyvtári ellátásokról és a közművelődésről szóló 1997. évi CXL törvény (továbbiakban: Kultv.) módosításaira tekintettel indokolttá vált felülvizsgálni a közművelődésről szóló 24/2007. (IX.27.) számú önkormányzati rendeletet.

**A jogalkotás elmaradásának várható következményei:** A Kormányhivatal törvényességi jelzéssel élhet.

**Alkalmazásához szükséges személyi, szervezeti, tárgyi és pénzügyi feltételek:** a jelenlegi feltételekhez képest többlet feltétel nem realizálódik.

Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségesség teszik. Az indokolásban ismertetni kell a jogi szabályozás várható hatását is.

Mindezek alapján kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.

Tiszavasvári, 2021. november 18.

**Dr. Kórik Zsuzsanna**

**jegyző**

**rendelet-tervezet**

**Tiszavasvári Város Önkormányzata Képviselő-testületének**

**…/2021. (………….) önkormányzati rendelete**

**A közművelődésről**

Tiszavasvári Város Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL tv. 83/A § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 1/2019. (II.1.) önkormányzati rendelet 4. melléklet 1.30. alpontjában biztosított véleményezési jogkörében illetékes Pénzügyi és Ügyrendi Bizottság, a Tiszavasvári Város Önkormányzata Képviselő-testülete szervezeti és működési szabályzatáról szóló 1/2019. (II.1.) önkormányzati rendelet 5. melléklet 1.9. pontjában biztosított véleményezési jogkörében illetékes Szociális és Humán Bizottság, valamint Tiszavasvári Város Roma Nemzetiségi Önkormányzata és Tiszavasvári Város Ruszin Nemzetiségi Önkormányzata véleményének kikérésével – a következőket rendeli el:

1. A rendelet célja

1.§ (1) A rendelet célja, hogy Tiszavasvári Város Önkormányzata (továbbiakban: önkormányzat) művelődési érdekeinek és kulturális szükségleteinek figyelembevételével a helyi lehetőségek, sajátosságok alapján meghatározza az önkormányzat közművelődési alapszolgáltatásainak körét, a feladatellátás módját, formáját és mértékét.

(2) Az önkormányzat biztosítja a város polgárainak és közösségeinek a kultúrához való alapvető jog teljesülését, valamint, hogy igénybe vehessék az önkormányzat által nyújtott közművelődési szolgáltatásokat.

2. A rendelet hatálya

2.§ A rendelet hatálya kiterjed az önkormányzat által fenntartott közművelődési intézményre, működtetőire, alkalmazottaira és a közművelődési szolgáltatást igénybe vevőkre.

3. Az önkormányzat közművelődési alapszolgáltatásai

3.§ (1) Az önkormányzat a város minden lakosának biztosítja a kultúrához való hozzáférés jogát és lehetőségét.

(2) Az önkormányzat ellátja a muzeális intézményekről, a nyilvános könyvtári ellátásról és a közművelődésről szóló 1997. évi CXL törvény 76.§ (3) bekezdésében meghatározott közművelődési alapszolgáltatásokat.

(3) Az önkormányzat biztosítja a nyilvános könyvtári ellátás jogszabályban rögzített rendszerének működtetését, alapkövetelményeit és meghatározza a működtetés alapfeladatait.

4. A közművelődés feladatellátási formája, módja, mértéke

4.§ (1) Az önkormányzat a rendelet 3.§-ában meghatározott alapszolgáltatások folyamatos ellátása érdekében többfunkciós közművelődési intézményt működtet.

(2) Az önkormányzat a közművelődési feladatokat elsősorban az Egyesített Közművelődési Intézmény és Könyvtár (továbbiakban: intézmény) intézmény útján látja el.

(3) Az intézmény az önkormányzat fenntartásában működő, nem önállóan gazdálkodó költségvetési szerv, gazdálkodási feladatait a Tiszavasvári Polgármesteri Hivatal látja el.

(4) Az intézmény az alapító okiratában meghatározott feladatok teljesítésével járul hozzá a kulturális, közművelődési célkitűzések megvalósításához.

(5) Az intézmény munkaterve, szakmai beszámolója minden évben önkormányzati jóváhagyással válik érvényessé.

5. A közművelődés finanszírozása

5.§ (1) Az önkormányzat a közművelődési alapszolgáltatási feladatok ellátását saját költségvetésből finanszírozza, amelyek forrása a saját bevétel, a központi költségvetésből származó állami hozzájárulás, a központi költségvetési forrásból pályázati úton elnyerhető támogatások, egyéb pályázati források.

(2) Az önkormányzat költségvetésében biztosítja

a) az intézmény üzemeltetésének, az épületek állagmegőrzésének, műszaki és technikai korszerűsítésnek költségeit a mindenkori kölségvetésben biztosítható kereteken belül,

b) az alaptevékenysége ellátáshoz jogszabály alapján meghatározott létszám és ahhoz szükséges munkabérek fedezetét,

c) a közművelődési alapszolgáltatások fedezetét.

6. A közművelődési tevékenység irányítása, ellenőrzése, képviselete

6.§ (1) A közművelődési feladatokkal kapcsolatos hatásköröket Tiszavasvári Város Önkormányzata Képviselő-testülete gyakorolja.

(2) Az önkormányzat az intézmény törvényességi ellenőrzését a vonatkozó jogszabályokban foglaltak alapján látja el.

(3) Az intézmény szakmai ellenőrzését a képviselő-testület szakmai beszámolók és esetleges szakértői vélemények alapján látja el.

7. A közművelődésben együttműködő partnerek

7.§ Az intézmény a közművelődési feladatok ellátása során együttműködik

a) a települési önkormányzattal,

b) a településen működő, közművelődési feladatokat is ellátó, valamint művészeti, hagyományőrző, hagyományápoló, kulturális tevékenységet végző szervezetekkel, személyekkel,

c) a településen működő köznevelési intézménnyel,

d) a településen működő nemzetiségi önkormányzattal,

8. Záró rendelkezések

8.§ (1) Ez a rendelet 2022. január 1. napján lép hatályba.

(2)Hatályát veszti Tiszavasvári Város Önkormányzata Képviselő-testületének a helyi közművelődésről szóló 24/2007.(IX.27.) rendelete.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve: 2021. december ….**

**Dr. Kórik Zsuzsanna**

**jegyző**

**Tiszavasvári Város Önkormányzata Képviselő-testülete a közművelődésről szóló …/2021.(……….) önkormányzati rendelet indokolása**

1. **Általános indokolás**

Tiszavasvári Város Önkormányzata Képviselő-testülete az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott feladatkörében eljárva, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL tv. 83/A § (1) bekezdésében kapott felhatalmazás alapján megalkotta a közművelődésről szóló rendeletét, melynek módosítása vált szükségessé.

1. **Részletes indokolás**

**1.§-2.§-hoz**

A rendelet célját és hatályát határozza meg. A rendelet célja, hogy Tiszavasvári Város Önkormányzata művelődési érdekeinek és kulturális szükségleteinek figyelembevételével a helyi lehetőségek, sajátosságok alapján meghatározza az önkormányzat közművelődési alapszolgáltatásainak körét, a feladatellátás módját, formáját és mértékét. Az önkormányzat biztosítja a város polgárainak és közösségeinek a kultúrához való alapvető jog teljesülését, valamint, hogy igénybe vehessék az önkormányzat által nyújtott közművelődési szolgáltatásokat. A rendelet hatálya kiterjed az önkormányzat által fenntartott közművelődési intézményekre, működtetőire, alkalmazottaira és a közművelődési szolgáltatást igénybe vevőkre.

**3.§-hoz**

Az önkormányzat által ellátandó alapszolgáltatásokat határozza meg. Az önkormányzat ellátja a muzeális intézményekről, a nyilvános könyvtári ellátásról és a közművelődésről szóló 1997. évi CXL. 76.§ -ában meghatározott közművelődési alapszolgáltatásokat.

A Kultv. 76.§ (1) bekezdése értelmében **a települési önkormányzat kötelező feladata a helyi közművelődési tevékenység támogatása.** A Kultv. felsorolja az alapszolgáltatásokat, melyeket az adott település lakosságszáma és típusa szerint differenciál.

A Kultv. 76.§ (2) bekezdése alapján: „A települési önkormányzat az (1) bekezdésben meghatározott feladatát a (3) bekezdés szerinti közművelődési alapszolgáltatások - a települési önkormányzat eltérő adottságaira figyelemmel történő - megszervezése, a 80. §-ban meghatározott pénzügyi támogatás biztosítása, valamint a közművelődés 82-83. §-ban szabályozott helyi lakossági képviseletének biztosítása révén (a továbbiakban együtt: közművelődési feladatok) látja el.”

„76.§ (3) **A közművelődési alapszolgáltatások:**

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) a közösségi és társadalmi részvétel fejlesztése,

c) az egész életre kiterjedő tanulás feltételeinek biztosítása,

d) a hagyományos közösségi kulturális értékek átörökítése feltételeinek biztosítása,

e) az amatőr alkotó- és előadó-művészeti tevékenység feltételeinek biztosítása,

f) a tehetséggondozás- és -fejlesztés feltételeinek biztosítása, valamint

g) a kulturális alapú gazdaságfejlesztés.

(4) **Minden települési önkormányzat kötelező feladata a (3) bekezdés *a)* pontja szerinti közművelődési alapszolgáltatás megszervezése. Ennek keretében**

**a) a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,**

**b) a művelődő közösség számára bemutatkozási lehetőségeket teremt,**

**c) fórumot szervez – ha az adott településen működik – a Közművelődési Kerekasztal bevonásával, a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat**.”

„ 76.§ (6) **Az 5000 fő lakosságszám feletti települési önkormányzat** – a (7) bekezdésben foglaltak kivételével – a (4) bekezdésben foglaltakon túl a **(3) bekezdés *b)–g)* pontjai szerinti közművelődési alapszolgáltatásokból legalább kettő további közművelődési alapszolgáltatást szervez meg.”**

**4.§-hoz**

A közművelődés feladatellátási formája, módja, mértékét határozza meg. A feladatellátás szervezeti kerete az Egyesített Közművelődési Intézmény és Könyvtár költségvetési szerven keresztül valósul meg, mely nem önállóan gazdálkodó intézmény. Az intézmény az önkormányzat fenntartásában működő, nem önállóan gazdálkodó költségvetési szerv, gazdálkodási feladatait a Tiszavasvári Polgármesteri Hivatal látja el.

**5.§-hoz**

A közművelődés finanszírozását határozza meg. Az önkormányzat a közművelődési alapszolgáltatási feladatok ellátását saját költségvetésből finanszírozza, amelyek forrása a saját bevétel, a központi költségvetésből származó állami hozzájárulás, a központi költségvetési forrásból pályázati úton elnyerhető támogatások, egyéb pályázati források.

**6.§-hoz**

A közművelődési tevékenység irányítása, ellenőrzése, képviseletére vonatkozó előírásokat rögzíti. A közművelődési feladatokkal kapcsolatos hatásköröket Tiszavasvári Város Önkormányzatának Képviselő-testülete gyakorolja. Az önkormányzat az intézmény törvényességi ellenőrzését a vonatkozó jogszabályokban foglaltak alapján látja el. Az intézmény szakmai ellenőrzését a képviselő-testület szakmai beszámolók és esetleges szakértői vélemények alapján látja el.

**7.§-hoz**

Az önkormányzat a közművelődési feladatok ellátása során együttműködik

a) a településen működő, közművelődési feladatokat is ellátó, valamint művészeti, hagyományőrző, hagyományápoló, kulturális tevékenységet végző szervezetekkel, személyekkel,

b) a településen működő köznevelési intézményekkel,

c) a településen működő nemzetiségi önkormányzatokkal,

**8.§-hoz**

Hatálybaléptető és hatályát vesztő rendelkezéseket tartalmaz